BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i Associeringsudvalget i dettes handelssammensætning i forbindelse med den planlagte vedtagelse af en afgørelse om ændring af tillæg XVII-3 (Regler for telekommunikationstjenester), tillæg XVII-4 (Regler for post- og kurertjenester) og tillæg XVII-5 (Regler for international søtransport) til bilag XVII om reguleringsmæssig tilnærmelse.

2.Baggrund for forslaget

2.1.Associeringsaftalen

Associeringsaftalen mellem Den Europæiske Union og Det Europæiske Atomenergifællesskab og deres medlemsstater, på den ene side, og Ukraine, på den anden side ("aftalen") har til formål at fastlægge betingelserne for en forbedring af de økonomiske og handelsmæssige forbindelser, der kan føre til Ukraines gradvise integration i EU's indre marked, herunder ved oprettelse af et vidtgående og bredt frihandelsområde, jf. aftalens afsnit IV (Handel og handelsrelaterede anliggender), og at støtte Ukraines bestræbelser på at fuldføre omstillingen til en fungerende markedsøkonomi bl.a. ved en gradvis tilnærmelse af landets lovgivning til Unionens lovgivning. Aftalen trådte i kraft den 1. september 2017.

2.2.Associeringsudvalget i dettes handelssammensætning

I henhold til aftalens artikel 465, stk. 4, skal alle spørgsmål vedrørende afsnit IV (Handel og handelsrelaterede anliggender) i aftalen behandles i Associeringsudvalget i dettes handelssammensætning. I henhold til artikel 11 i bilag XVII kan dette udvalg træffe afgørelse om at ændre bilag XVII til aftalen. I henhold til artikel 465, stk. 3, er disse afgørelser bindende for parterne, der træffer passende foranstaltninger med henblik på at gennemføre dem. Associeringsudvalget i dettes handelssammensætning træffer afgørelser efter fælles overenskomst mellem parterne.

2.3.Den retsakt, der skal vedtages af Associeringsudvalget i dettes handelssammensætning

Associeringsudvalget i dettes handelssammensætning skal vedtage en afgørelse om ændring af tillæg XVII-3 (Regler for telekommunikationstjenester), tillæg XVII-4 (Regler for post- og kurertjenester) og tillæg XVII-5 (Regler for international søtransport) til bilag XVII om reguleringsmæssig tilnærmelse ("den påtænkte retsakt").

Formålet med den påtænkte retsakt er at ændre ovennævnte tillæg til bilag XVII i lyset af udviklingen i gældende EU-ret oplistet heri siden paraferingen af aftalen den 30. marts 2012. Dette er i overensstemmelse med målet om Ukraines gradvise reguleringsmæssige tilnærmelse til gældende EU-ret som fastsat i præamblen til aftalen og navnlig i artikel 114, 124 og 138 i kapitel 6 (Etablering, handel med tjenesteydelser og elektronisk handel) i afsnit IV (Handel og handelsrelaterede anliggender) i aftalen.

Den påtænkte retsakt får bindende virkning for parterne i henhold til artikel 11 i bilag XVII, hvori følgende fastsættes: "Handelsudvalget kan træffe afgørelse om at ændre bestemmelserne i dette bilag XVII, hvis det finder det nødvendigt." Det fremgår desuden af aftalens artikel 465, stk. 3, at: "Associeringsudvalget har beføjelse til at træffe afgørelser i de tilfælde, der er fastsat i denne aftale, og på områder, hvor Associeringsrådet har delegeret det beføjelser. Disse afgørelser er bindende for parterne, der træffer passende foranstaltninger med henblik på at gennemføre dem. Associeringsudvalget træffer sine afgørelser ved enighed mellem parterne."

3.Den holdning, der skal indtages på Unionens vegne

Den holdning, der skal indtages på Unionens vegne har til formål at ændre tillæg XVII-3 (Regler for telekommunikationstjenester), tillæg XVII-4 (Regler for post- og kurertjenester) og tillæg XVII-5 (Regler for international søtransport) til bilag XVII.

Ændringen af tillæggene er nødvendig for at afspejle den udvikling i EU-retten, der er sket i ovennævnte sektorer siden paraferingen af den forhandlede tekst til aftalen den 30. marts 2012.

Ved denne afgørelse gennemføres Unionens fælles handelspolitik over for et østeuropæisk partnerland på grundlag af bestemmelserne i ovennævnte associeringsaftale. Den er i overensstemmelse med målet om Ukraines gradvise tilnærmelse af lovgivningen til gældende EU-ret som fastsat i præamblen til aftalen.

4.Retsgrundlag

4.1.Proceduremæssigt retsgrundlag

4.1.1.Principper